《月下过南天门至古北口》
清代·弘旿

秋宵残月风萧萧，溪路纡曲山岧峣。苍茫恍入白云去，一径直蹑天门遥。

骏马崎呕互高下，雄关睥睨干云霄。顾我频年历长道，壮怀洒洒秋雯高。

惟有清寒助吟兴，仰看突兀心迢遥。有时下马发长啸，日月回薄山动摇。

天都直上果可到，好瞻北极趋晨朝。徙倚翻思尘世苦，身为形役徒奔劳。

却忘身即在尘世，谁见匹练流寒潮。

作者简介：清宗室，字恕斋，一字醉迂，号一如居士，又号瑶华道人。圣祖孙，諴郡王允秘子，封固山贝子。善画山水，兼工花卉。擅篆隶，又工诗词。有《恕斋集》、《醉墨轩诗钞》。